**Gând decorativ**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi iată-ne, din nou, aici, iubire,

Noi două pe-o bancuţă lângă turn,

Ţi-am spus că dreptul meu la fericire

E refuzat? Un fluture nocturn

Mi-aduce veşti din capătul planetei,

Copiii mor de frig şi-un alt război

Negociază termenii de pace,

Dar, hai, eu tac… Vorbeşte-mi despre noi!

În ce să cred şi care idealuri

Le-aş mai putea urma fără să-ncerc

Să nu privesc în urmă cu regrete

Când viaţa e stupidă şi-ntr-un cerc

Ne învârtim nevrotici, orbi şi genii,

Mutanţi cu aptitudini, fără cord,

Plantăm iluzii lângă Marea Moartă

Şi recoltăm tăceri la Polul Nord.

Şi iată-ne, din nou, aici, iubire,

Noi două la o ceaşcă de cafea

Orânduind neliniştile lumii

Înghesuite vag sub tâmpla mea.